Det er ikke kun os mennesker, der bliver lidt mere sløve i det varme vejr. Også køernes yvere påvirkes, når temperaturerne er på det niveau, vi har set den seneste tid. Det oplyser DR Nordjylland. Den bagende sol gør køerne stressede, og derfor producerer de ikke så meget mælk som normalt. - Varmen får køerne til at æde mindre, og så begynder de også at give helt op mod tyve procent mindre mælk, siger Jørn Katholm, der er dyrlæge ved Videnscenter for Landbrug, til DR Nordjylland. Hvis køerne producerer ti procent mindre end normalt, koster det landmanden fem kroner om dagen, vurderer Agri Nord. Landmændene gør, hvad de kan for at køerne har det godt i varmen. - Vi sørger for, at de har koldt og rent drikkevand hele tiden og nogle propeller og blæsere til at køle dem ned, når de er inde i staldene, siger Ole Larsen, der er landmand og formand for kvægudvalget ved LandboNord til DR Nordjylland. Nogle landmænd bruger også is og sprinkleranlæg for at køle køerne ned.

Opsummering:
De høje temperaturer får køerne til at svede, og det medfører, at de producerer mindre mælk.